Document ID: /roh_data/filtered/fineweb-2-filterrobots_roh.jsonl.gz/62293

DA HANS HUONDER / ANR ord la quotidiana dils 5 da mars 2018
La carn dalla selvaschina d’ungla che vegn sittada egl avegnir el cantun Grischun vegn suttamessa a novas directivas. Catschaduras e catschadurs ston surprender dapli responsabladad per la higiena da quella. Cun ina retscha da seras d’orientaziun informeschan igl uffeci per la segirtad dallas victualias e la sanadad dils animals ed igl uffeci da catscha e pesca davart las directivas legalas novas che van en vigur igl emprem da settember 2018. Da niev ha mintga selvaschina d’ungla sittada el cantun Grischun da vegnir plumbada. Aschilunsch che la carn da quella va el commerci sto ella vegnir documentada. Ina controlla entras il veterinari ei necessaria quei mument ch’enzatgei constat buca cugl animal ni che quel ha stuiu vegnir encuretgs pli ditg. Medemamein sa ina tala controlla succeder en connex cun in schliet siet. Il venderdis sera ein las catschaduras ed ils catschadurs da sursassiala vegni orientai a Mustér.